**cu privire la aprobarea proiectului de lege privind combaterea întârzierii în executarea obligațiilor de plată în temeiul contractelor încheiate între profesioniști, între profesioniști și autoritățile contractante**

**------------------------------------------------------------**

Guvernul HOTĂRĂȘTE:

Se aprobă și se prezintă Parlamentului Republicii Moldova spre examinare proiectul de lege privind combaterea întârzierii în executarea obligațiilor de plată în temeiul contractelor încheiate între profesioniști, între profesioniști și autoritățile contractante.

**Prim-ministru Dorin RECEAN**

Contrasemnează:

|  |  |  |
| --- | --- | --- |
| Viceprim-ministru, ministru al dezvoltării economice şi digitalizării |  | Dumitru ALAIBA |
|  |  |  |
| Ministru al justiției |  | Veronica MIHAILOV-MORARU  |
|  |  |  |

Vizează:

Secretar general al Guvernului Artur MIJA

Aprobată în ședința Guvernului

Din

**UE**

*Proiect*

**PARLAMENTUL REPUBLICII MOLDOVA**

**LEGEA**

**privind combaterea întârzierii în executarea obligațiilor de plată în temeiul contractelor încheiate între profesioniști, între profesioniști și autoritățile contractante**

Parlamentul adoptă prezenta lege organică. Prezenta Lege transpune Directiva (UE) 2011/7 a Parlamentului European și a Consiliului din 16 februarie 2011 privind combaterea întârzierii în efectuarea plăților în tranzacțiile comerciale (reformare), CELEX: 32011L0007, publicată în Jurnalul Oficial al Uniunii Europene L 48 din 23 februarie 2011.

**Capitolul I. Dispoziții generale**

**Articolul 1.** Domeniul de aplicare

1. Prezenta lege se aplică creanțelor certe, lichide și exigibile, constând în obligații de plată a unor sume de bani în baza unui contract încheiat între profesioniști sau între profesioniști și o autoritate contractantă, contractul având obiect livrarea de bunuri, executarea de lucrări sau prestarea serviciilor, inclusiv proiectarea și execuția lucrărilor publice, a clădirilor și a lucrărilor în construcții civile.
2. Nu sunt incluse în sfera de aplicare a prezentei legi:
3. Creanțele validate în procedura de insolvabilitate în condițiile Legii nr. 149/2012 insolvabilității sau creanțele care fac obiectul unei tranzacții extrajudiciare;
4. Creanțele care rezultă din contractele încheiate între profesioniști și consumatori.

**Articolul. 2 Definiții**

În sensul prezentei legi, expresiile și termenii utilizați au următorul sens:

*Autoritate contractantă –* înseamnă orice autoritate publică prevăzută la art. 13 a Legii nr. 131/2015 privind achizițiile publice.

*Profesionist-* înseamnă orice persoană fizică sau juridică care acționează în scopuri ce țin de activitatea de întreprinzător sau profesională în modul în care este prevăzut la art. 3 alin. (2) a Codului Civil .

*Întârzierea în executarea obligațiilor de plată a unor sume de bani-* înseamnăneexecutarea în termen a obligațiilor de plată (pecuniare) apărute în temeiul unui contract sau în temeiul legii, atunci când sunt îndeplinite condițiile prevăzute de prezenta lege.

*Creanță –* înseamnăsuma care ar trebui să fie plătită în termenul contractual sau legal de plată și alte sume menționate în factură sau într-o cerere echivalentă de plată.

*Contracte comerciale* – înseamnă contractele între profesioniști sau între profesioniști și autoritățile contractante, care conduc la livrarea de bunuri sau prestarea de servicii contra cost.

*Dobânda de întârziere -* înseamnă dobânda la care are dreptul creditorul pentru întârzierea în efectuarea plăților care reprezintă rata de referință a Băncii Naționale a Moldovei conform prevederilor art. 874 din Codul Civil plus 9 puncte procentuale în condițiile prevăzute de art. 942 alin. (2) a Codului Civil.

*Rata de referință –* înseamnă rata ce se aprobă de Banca Națională a Moldovei pentru principalele operațiuni de politică monetară pe termen scurt.

*Rezerva dreptului de proprietate –* înseamnă clauza contractuală prin care o obligație de plată este garantată cu rezerva dreptului de proprietate în condițiile prevăzute de art. 1191 din Codul Civil, unde vânzătorul își rezervă dreptul de proprietate asupra bunurilor vândute până la plata integrală a prețului.

*Titlu executoriu –* reprezintă un document executoriu prevăzut de art. 11 al Codului de Executare prezentat spre executare silită în modul stabilit de lege, care permite creditorului să recupereze de la debitor suma datorată.

**Capitolul II**

**Executarea obligațiilor pecuniare contractuale între profesioniști**

**Articolul 3.** Determinarea dobânzii de întârziere

1. În raporturile dintre profesioniști, creditorul este îndreptățit să perceapă o dobândă de întârziere fără o notificare prealabilă.
2. Creanța ce se constituie din prețul bunurilor livrate sau a serviciilor prestate este purtătoare de dobândă de întârziere în condițiile prevăzute de art. 942 Cod Civil în situațiile în care:
3. Creditorul, inclusiv subcontractanții acestuia, și-au îndeplinit obligațiile contractuale și legale;
4. Creditorul nu a primit executarea obligației pecuniare la scadență, cu excepția cazului în care debitorului nu îi este imputabilă întârzierea.
5. Dobânda de întârziere se calculează până la ziua executării efective a obligației de plată.
6. Termenul de executare a obligațiilor pecuniare stabilit în contractele comerciale stabilite între profesioniști nu poate depăși 60 de zile în condițiile prevăzute la art. 862 alin. (1) sau de 30 de zile în situațiile prevăzute la art. 862 alin. (4) a Codului Civil.
7. Dacă este prevăzută o procedură de recepție sau verificare prin care se stabilește conformitatea contractuală a contraprestației, durata maximă a procedurii respective nu poate depăși 30 de zile de data primirii contraprestației, în afara cazului în care contractul între profesioniști prevede în mod expres dispoziții contrare și cu condiția ca aceste clauze să nu fie vădit abuzive față de creditor în sensul art. 1080 Cod civil.

**Articolul 4.**Cuantumul dobânzii de întârziere

1. Dacă părțile raportului contractual nu au stabilit o clauză penală, se va aplica dobânda legală de întârziere calculată în condițiile prevăzute la art. 942 al Codului Civil.
2. Rata de referință prevăzută la art. 847 al Codului Civil în vigoare în prima zi calendaristică a semestrului se aplică pe întreg semestru.

**Articolul 5.** Termenul contractual de plată

În raporturile contractuale dintre profesioniști, termenul de plată nu poate fi mai mare de 60 de zile în condițiile prevăzute de art.862 alin. (1) Codul civil.

**Capitolul III**

**Executarea obligațiilor pecuniare contractuale între profesioniști și autoritățile contractante**

**Articolul 6.** Termenul legal de plată

1. Termenul legal de executare a obligației pecuniare de către o autoritate contractantă stabilit într-un contract încheiat cu un profesionist nu poate depăși 30 de zile în condițiile prevăzute de art. 862 alin. (2) a Codului civil.
2. În cazul în care termenul de executare a obligației pecuniare nu este prevăzut de contract, nu este determinat și nici nu rezultă din natura acestuia, obligația pecuniară trebuie executată în termen de 30 de zile în conformitate cu prevederile art. 862 alin. (3) de la data:
3. primirii de către autoritatea contractantă a facturii sau a unei cereri echivalente de plată;
4. primirii de către autoritatea contractantă a contraprestației obligației pecuniare, dacă data primirii facturii sau a unei cereri echivalente de plată nu este certă, precum și dacă autoritatea contractantă primește factura sau o cerere echivalentă de plată anterior primirii contraprestației;
5. recepției sau verificării contraprestației, dacă prin lege sau prin contract este prevăzută o procedură de recepție sau verificare prin care se stabilește conformitatea contractuală a contraprestației și dacă autoritatea contractantă primește factura sau o cerere echivalentă de plată anterior sau la data la care are loc această recepție sau verificare.

**Articolul 7.** Termenul contractual de plată

Termenele de plată prevăzute în contract pentru executarea obligațiilor autorităților contractante nu pot fi mai mari decât termenele stabilite în art. 6. Prin excepție în contractele încheiate cu autoritățile contractante se poate stipula un termen de executare care nu poate depăși 60 de zile dacă acesta este justificat în mod obiectiv, ținând cont de natura sau caracteristicile specifice ale contractului, care se calculează conform prevederilor art. 6 alin. (2) a prezentei legi și art. 862 alin. (3) al Codului Civil

**Articolul 8.** Dobânda legală de întârziere

1. În contractele încheiate între profesioniști și autoritățile contractante, creanța datorată din prețul livrării de bunuri, executarea de lucrări sau prestarea de servicii este purtătoare de dobânzi legale de întârziere dacă sunt îndeplinite prevederile art. 3 a prezentei legi și a art. 942 a Codului civil.
2. Dobânda legală de întârziere începe să curgă de la termenul stipulat în contract sau, în cazul în care nu este prevăzută în contract aceasta se calculează după expirarea termenelor prevăzute la art. 6 alin. (2) al prezentei legi în condițiile prevăzute de art. 942 a Codului Civil.

**Capitolul IV**

**Despăgubirea cheltuielilor de recuperare a creanțelor**

**Articolul 9.** Cheltuieli pentru recuperarea creanței

Creditorul poate pretinde despăgubiri pentru toate cheltuielile suportate pentru recuperarea creanței datorate, în condițiile neexecutării în termen a obligației de plată de către creditor.

**Articolul 10.** Despăgubirea minimă

1. Din momentul în care sunt întrunite toate condițiile de plată a dobânzii de întârziere, creditorul poate pretinde debitorului plata unei despăgubiri minime egale cu echivalentul în lei a 20 de euro în condițiile prevăzute de prevederile art. 945 a Codului civil.
2. Obligația de plată a despăgubirii minime este scadentă de la data la care începe a curge calculul dobânzii legale de întârziere fără a fi necesară o notificare suplimentară în acest sens.
3. Adițional sumei indicate la art. 10 alin. (1), creditorul este îndreptățit să solicite o despăgubire rezonabilă de la debitor pentru orice cheltuieli de recuperare a sumei datorate care depășesc despăgubirea minimă pentru cheltuielile suportate din cauza întârzierii plăților de către debitor. Aceste cheltuieli pot include dar fără a se limita la serviciile avocaților, executorilor sau a serviciilor de colectare a datoriilor.

**Articolul 11.** Plata avansurilor

În cazul încheierii de către autoritățile contractante a contractelor cu efectuarea plăților anticipate (avans) pentru achiziționarea mărfurilor, serviciilor și lucrărilor în condițiile admise de prevederile art. 66 alin. (5) a Legii nr. 181/2014 privind finanțele publice și responsabilității bugetar-fiscale, despăgubirea minimă se aplică pentru diferența dintre obligațiile de plată și avansurile acordate.

**Capitolul V**

**Clauze și practici abuzive**

**Articolul 12.** Nulitatea clauzelor abuzive în contractele între profesioniști

Orice clauză contractuală, chiar dacă este negociată individual, referitoare la termenul de executare a obligației pecuniare, la rata dobânzii de întârziere sau la penalitățile de întârziere, este lovită de nulitate absolută dacă este vădit abuzivă față de creditorul profesionist în condițiile prevăzute de art. 1080 alin. (1) a Codului Civil.

**Articolul 13.** Evaluarea clauzelor abuzive

Evaluarea clauzelor abuzive se realizează în baza criteriilor prevăzute de art. 1080 alin. (2) a Codului civil, unde se va ține cont de următoarele circumstanțe:

1. toate devierile grave de la practicile și uzanțele comerciale, contrare bunei-credințe;
2. natura bunurilor, a lucrărilor sau a serviciilor;
3. dacă debitorul are motive obiective de derogare de la rata legală a dobânzii de întârziere prevăzută la art.942 a Codului Civil, de la termenul de plată prevăzut la art.862 alin.(1) sau (2) a Codului civil sau de la despăgubirea minimă pentru cheltuielile de recuperare prevăzută la art.945 a Codului Civil.

**Articolul 14.** Prezumția clauzelor abuzive

Orice clauză contractuală care exclude plata dobânzii de întârziere în executarea obligațiilor pecuniare sau a despăgubirii minime de recuperare a creanței se consideră vădit abuzivă în condițiile prevăzute de art. 1080 alin. (3) a Codului civil.

**Capitolul VI**

**Monitorizare și raportare**

**Articolul 15. Raportări**

1. Agenția de Administrare a Instanțelor de Judecată va prezenta anual, până la data de 31 ianuarie, pentru anul anterior de gestiune, Ministerului Dezvoltării Economice și Digitalizării un raport privind litigiile din instanțele de judecată cu referire la încasarea datoriilor între profesioniști, între profesioniști și autoritățile contractante.
2. Uniunea Națională a Executorilor Judecătorești va prezenta anual, până la data de 31 ianuarie, pentru anul anterior de gestiune Ministerului Dezvoltării Economice și Digitalizării un raport privind numărul total de titluri executorii emise în anul raportării cu referire la încasarea datoriilor între profesioniști și între profesioniști și autoritățile contractante, și valoarea totală a sumelor efectiv încasate în conturile creditorilor.
3. Modelul rapoartelor se aprobă de Guvern.
4. Pe baza informațiilor colectate și a rapoartelor primite de la alte autorități publice, Ministerul Dezvoltării Economice și Digitalizării întocmește un raport anual privind tendințele de aplicare a Directivei și a prezentei legi. Acest raport se prezintă spre informare Guvernului și se publică pe pagina oficială a ministerului și a portalului plăților întârziate până la data de 30 aprilie a fiecărui an.

**Articolul 17. Portalul plăților întârziate**

1. Serviciul Fiscal de Stat creează și gestionează portalul plăților întârziate, destinat raportării și monitorizării facturilor neplătite și identificării creditorilor rău-platnici.
2. Creditorii vor avea posibilitatea să raporteze plățile întârziate în baza facturilor emise pe portal în termen de 30 de zile de la data scadenței. Raportarea include informații privind: datele de identificare ale creditorului și debitorului; numărul facturii sau a unei alte cereri echivalente de plată, valoarea creanței și data scadenței.
3. În baza informațiilor prezentate de Ministerul Finanțelor, pe portal se publică informații despre autoritățile contractante care au admis întârzieri de plată în contractele cu profesioniștii.
4. Conceptul și conținutul informațiilor ce vor fi colectate și publicate pe portal se aprobă de Guvern.

**Capitolul VII**

**Recuperarea creanțelor datorate**

**Articolul 18. Proceduri simplificate de recuperare a creanțelor**

Dacă debitorul întârzie în executarea obligației pecuniare, creditorul poate obține o ordonanță judecătorească în condițiile prevăzute de Codul de procedură civilă privind procedura în ordonanță (procedura simplificată).

**Capitolul VIII**

**Dispoziții finale și tranzitorii**

**Articolul 19.** Intrarea în vigoare

1. Prezenta lege intră în vigoare în termen de 6 luni de la data publicării în Monitorul Oficial al Republicii Moldova.
2. Guvernul în termen de 6 luni de la data publicării prezentei legi va elabora și aproba actele normative necesare pentru punerea în aplicare a prezentei legi.
3. Articolul 17 al prezentei legi intră în vigoare în termen de 2 ani de la data publicării prezentei legi în Monitorul Oficial al Republicii Moldova.